Muistanette, kun pari päivää sitten kerroimme, että työ- ja elinkeinoministeriö on kieltänyt TE-toimistoja välittämästä tiettyjen alojen työtä ulkomaille? No, nyt työnehkäisytoimistoille eivät kelpaa enää suomalaisetkaan työpaikat.

Päivän Byrokraatti -palkinnon saa Helsingin TE-toimisto, joka kieltäytyi julkaisemasta helsinkiläisen IT-firman Linkity Oy:n työpaikkailmoitusta hyvän tavan vastaisena. Ilmoitusteksti löytyy alta, ja on ilmeistä, että päätöksen sen kieltämisestä täytyy perustua valtioneuvoston asetukseen koneiden turvallisuudesta. Kyseisessä asetuksessa ei tietenkään puhuta mitään epätotisista työpaikkailmoituksista, mutta ei siinä puhuta kanavasuluistakaan, ja silti asetus kelpasi hyvin perusteeksi kanavien aitaamiseen.

Ilmeisesti asia jäi lopulta kiinni siitä, että vakavassa virkamiesympäristössä ei voi ottaa riskiä siitä, että sanoilla hassutellaan. Huumori on vakava asia, eikä leikinlaskuun sovi suhtautua kepeästi.

Päätös selittää myös, miksi Päivän Byrokraatilla ei ole toimitussihteeriä. Jos jo tämä ilmoitus sensuroitiin, Päivän Byrokraatti ei ikinä saisi omaansa läpi!

Niin kuin huomaatte, olemme poistaneet viestistä TE-toimiston virkailijan nimen. Näin siksi, että kyseinen virkailija oli kuulemamme mukaan todella mukava ja puhelimessa harmitteli tilannetta:

“Tiedän toki, että ei tässä ole mitään järkeä, mutta minä joudun itse ongelmiin jos päästän tämän lävitse.”

No, säännöt ovat sääntöjä ja maalaisjärki on yksityisen sektorin hommia. Päivän Byrokraatti tuuraa tällä kertaa TE-toimistoa ja julkaisee ilmon. On siinä nähkääs sekin hyvä puoli, että meidän palstamme lukijat ovat keskimäärin sieltä fiksummasta päästä, joten potentiaalinen hakijakaarti ei ainakaan heikkene. Rekrylomakkeen löytää täältä: >> Linkity Oy:n rekrysivu <<